**Кулшат Хамзина**

**(Қостанай, Қазақстан)**

**МҰҒАЛІМНІҢ РЕФЛЕКСИЯЛЫҚ ҚЫЗМЕТІ**

«Рефлексия» сөзі латын тіліндегі «reflexio» – «артқа қарау» деген ұғымынан туындайды. Джон Дьюи рефлексиялық ойлауды былай сипаттайды: «Қандай да болмасын бір пікірді не білімнің ықтимал көрінісін олардың негіздерін ескере отырып белсенді түрде, толассыз және мұқият қарастыру, осының салдарынан туындаған қорытындаларды талдау» [1, б. 15].

«Советский энциклопедический словарь» оны былай көрсетеді: 1) ой толғау, өзіндік бақылау, өзін-өзі тану; 2) философияда - адамның өзінің жеке әрекеттері мен олардың заңдылығын ұғынуға бағытталған теоретикалық қызметінің түрі. Ал Ожегов және Шведовтың «Толковый словарі» аталған ұғымды өзін-өзі талдау, өзінің ішкі жағдайы туралы ойлану деп көрсетеді. Сонымен қатар, айтарлықтай таратылған көзқарас, ол рефлексия - адам жанының өзіне қарай бағытталуы. Сондай-ақ, рефлексия сөз туралы сөз деген ұғым да кең таралған [2, б. 6].

Рефлексивтік қызмет - тұлғаның дамуын қамтамасыз ететін ойланудың ішкі үдерісі (ішінен ойлау).

*Педагогикалық* р*ефлексия -* ол тұлғаны тәрбиелеу, оқыту, дамыту қызметіне қойылған рефлексия; ол мұғалімнің рефлексивтік және рефлексия жасау, сонымен қатар оқушылардың рефлексивті ойлауын тәрбиелеу қабілеті, ол рефлексиялық білімінің негізінде арнайы құрал, әдіс, тәсілдер көмегімен рефлексиялық тұлғаны қалыптастыру үдерісін басқару біліктілігі.

Педагогикалық рефлексия бес деңгейде болады.

1. Өзін-өзі танудың рефлексиясы (мұғалім өзі туралы).
2. Басқаны тану туралы рефлексия (мұғалім оқушыны таниды).
3. Даму механизмдері туралы рефлексия (оқушының).
4. Дамудың әдістері мен тәсілдері туралы рефлексия (оқушының).
5. Рефлексияның даму әдістері мен тәсілдері туралы рефлексия (оқушының).

Педагогикалық қызмет негізінде рефлексивті сипаттамада болатын факт болып табылады. Оны ұстаз білім алушыларының қызметін ұйымдастыруда өзіне және өзінің әрекетіне оқушылар көзімен қарағанын көрсетуге ұмтылады. Сондай-ақ, олардың көзқарасын, пікірін, ішкі дүниесін ескеріп, тәрбиеленушісінің эмоциялық жағдайын түсінуге тырысады. Өзара әрекеттестікті болжамдай отыра, мұғалім өзін осы өзара әрекеттестіктің, диалогтің қатысушысы ретінде бағалайды.

Педагогикалық үдерістегі рефлексияның қызметін белгілеу – ол педагогикалық үдеріске қатысушылардың дамуының маңызды шарты. Педагогикалық үдерістегі рефлексияның қызметіне келесіні жатқызуға болады:

* диагностикалық қызмет – педагогикалық үдеріске қатысушылардың арасындағы өзараәрекеттестік деңгейін, аталған өзараәрекеттестіктің тиімділік деңгейін, жеке педагогикалық құралдарды айқындау;
* жобалық – болатын қызметтің, үлгісін жасаудың, өзараәрекеттестіктің жобалауын көрсетеді;
* ұйымдастырушылық – тиімді қызмет пен өзараәрекеттестікті ұйымдастыру тәсілтері мен құралдарын айқындау;
* коммуникативтік - рефлексия ұстаз бен шәкіртінің тиімді қатынасының шарты ретінде;
* маңыздылық-шығармашылық – педагогикалық үдеріске қатысушылардың ойында олардың жеке қызметінің, өзараәрекеттестігінің мағынасын қалыптастыру;
* ынталандырушылық қызметтің бағыттылығы мен мақсаттылық нұсқаулығын анықтау;
* түзету - педагогикалық үдеріске қатысушылардың өз қызметін, жүзеге асырып жатқан өзара әрекеттестікті түзетуге итермелеу.

Қазіргі қоғамымызда белгілі бір жетістіктерге қол жеткізу үшін алған білімнің сапалы да жүйелі болғаны дұрыс. Сондықтан білім беруші мұғалімге де, білім алушы оқушыға да ізденіс пен шығармашлықта жұмыстану талап етіледі. Мұғалімдер үнемі даму үстінде болып, өз идеяларын оқытудың барысында жаңашылдықпен жетілдіріп отырғаны дұрыс. Ал, жаңашылдықтың артуына байланысты рефлексияның педагогикадағы алатын орнының мәні артып отыр.

Өзін-өзі дамытумен қатар индивидтің жан мен тән үйлесіміне сәйкес өз ойын жинақтау қабілетін бейнелейтін рефлексия ұғымы пайда болды (Р.Декарт, Д. Локк). Жаңа дәуір философиялық идеялары «өзіндік» және «Мен» ұғымдарына бағытталады. Жаңа құндылық - адамның өзіндік «Мен» құндылығы пайда болды.

Рефлексия - адамды, білімді дамытудың шарттарының бірі. Соңдықтан бұл қазіргі кездегі білім саласындағы көкейтесті мәселелер қатарына жатады. Рефлексияның мәні – адамның өзінің білімін, білімінің негізін, оларды меңгерудің жолдарын анықтау.

Рефлексивтік іс-әрекет оқушыға өзіндік талдау кезінде ғана байқалатын өзіндік жеке дара ерекшеліктерін тануына мүмкіндік туғызады. Білімді саналы түрде өзіндік қорыту, яғни рефлексия нәтижесінде ғана жүзеге асады.

Үйрену – рефлексияның нәтижесі. Оқушыларды әр сабақта рефлексия жасауға үйрету керек. Өйткені бала рефлексия жасай алмаған жағдайда, яғни өз әрекеттерін түсіндіріп, оларға талдау жасап, бағалай алмаса, онда оның берілген оқу әрекеттерін ғана орындап, бірақ олардың өзінің дамуындағы маңызын түсінбейтіндігі анық. Басқаша сөзбен айтқанда, рефлексия жасай алмайтын оқушы өзінің өзгерістерін де байқамайды.

Үйренуде рефлексия сабақ соңында оқушылардың тақырыпты қандай деңгейде игергендігін білуге бағытталатын қарапайым бекіту мен қорытындылау емес (мыс., «Сонымен бүгінгі сабақта біз не өттік/ білдік/ қарастырдық?» секілді сұрақтар арқылы).

Рефлексияда оқушы өзінің қалай үйренгендігін (үйренудің қадамдарын, әдіс-тәсілдерін) талдап, оларды түсінуге тырысады. Ол өзінің атқарған әрекеттерін зерделеп, олардың берген нәтижелерін нақтылайды, оларды қалайша жақсарту болатындығы туралы ойланады. Мұндай зерттеу жұмысы білім алушыға жасалынған іс-әрекеттерін талдап, оларды бағалау мүмкіндігін беріп, оны сонымен бірге болашақтағы үйрену амалдарын жоспарлап, өз білгендерін арттыруға ынталандырады.

Рефлексияда адам өзімен ылғи да диалогта болады: оның психикасы екіге бөлінеді. Бір бөлігі «Мен-өзім» болады да, екінші бөлігі «Мен-басқа» рөлінде болады, немесе, М.М.Бахтин бойынша, «Мен-орындаушы» және «Мен-қадағалаушы» болып екіге бөлінеді. Адам осылайша өз әрекеттеріне сырт көзбен қарап, оларды екшейді, таразы басына салады, олардың дұрыс-бұрыстығын ажыратады. Ылғи да «Мен оның (яғни өзінің) орнында болсам, не жасар едім?» деген ой үстінде болады. Бұл ұйғарымға сәйкес, психолог А.А.Бизяеваның өте орынды келтірген мысалдарына сүйенсек, мұғалім сабақта «Мен-орындаушы» ретінде жаңа тақырыпты түсіндіреді де, ал «Мен-қадағалаушы» рөлінде «Мен қалай түсіндіріп тұрмын?» деп өз әрекетін талдап, оны бағалайды. Осыған ұқсас шахмат ойынында шахматшы тек алдында отырған адамға қарсы ойнамай, ойша қарсыласының орнына отырып, соның жүрістерін жасап, оларға қарсы жүрістерді ойластырып отырады [3, б. 27].

Рефлексия нәтижесі дегеніміз – міндеттерді шешу тәсілдерін түсіну. Рефлексияның қай түрі болмасын мақсатпен тікелей байланысты.

Шығармашылық рефлексия – мақсатқа жету нәтижесі, қорытынды ғана емес, жаңа білім мен жаңа мақсаттарға бастама бола алады. Сонымен, шығармашылық рефлексия – жеке тұлғалық құндылық сапаларын қалыптастыруда және өзіндік даму бағытын айқындауда, оқушының жеке тұлғасын қалыптастыруға бағытталған шығармашылық іс-әрекетте ішкі жан дүниесі ресурстары арқылы ой қорытуы.

Мұғалімнің рефлексиялық қызметінің мақсаты: педагогикалық әрекеттің негізгі компонентерін есіне түсіріп, олардың мәнін, алынған нәтиженің «дұрыс» не «бұрыс» болғанын дәлелдей алу, қолданылған әдіс пен құралдардың тиімді не тиімсіз болғанына байланысты өзіндік көзқарасын білдіру, орындалып өткен әрекеттің нәтижесін зерттеу. Тек сонда ғана алдағы жұмыстарда дұрыс мақсат қойып, алға қарай шығармашылықпен жылжудың жобасын жасау мүмкін болады.

Көрнекті ғалымдар Ш.А.Амонашвили, В.И. Загвязинский т.б. педагогикалық рефлексияны жаңаша ойлау стиліне жатқызады. В.А. Кан-Калик, А.В.Мудрик, т.б. маманның педагогикалық әрекетке дайындығының құрамына даралық, шығармашылық, авторлық ізденістер мен қатар жетілген педагогикалық рефлексияны да жатқызады. «Рефлексия – адамның өз істерінің мәнін түсіну, олар туралы ойлану барысында өзіне өзінің нені, қалай жасағаны туралы толық және анық есеп беруі немесе өзі әрекет барысында басшылыққа алған ережелер мен кестелерді мойындауы не жоққа шығаруы» (В.А. Кан-Калик).

Мектеп (білім беру мекемесінің) даму стратегиясын әзірлеу мен енгізу кезінде біз өзімізді тану, өзін-өзі бағалау, өзін-өзі талдау, өзін-өзі дамыту және материалды белсенді қабылдау, түсіну, дамыту және меңгеруді қамтамасыз ететін рефлексия ретінде «адамды зерттеу» технологиясы ретінде көрсетеміз.

*Кәсіби рефлексияда бірлік бар:*

* *адами,* өзін-өзі зерттеу қабілеті, себеп-салдарлық қатынастарды талдау, күмән, құндылық критерийлерін енгізу, өзімен жұмыс істеу;
* *кәсіби;* бұл қабілетті кәсіби өмірдің күрделі шарттары мен жағдайларына қолдану мүмкіндігі.

Рефлексия - бұл «Жаңа мектеп» мұғалімінің педагогикалық іс-әрекеттерінің, мектеп директорының (білім беру мекемесінің жетекшісінің), өмірлік жағдайдағы табыстылығы мен тиімділігі және өзін-өзі диагностикалау технологиясы.

Рефлексия технологиясын меңгерудің негізгі шарттары:

* жоғары мақсатта жұмыс істеуді қалау;
* қызметке деген сүйіспеншілік;
* өзінің ішкі дауысын «қосу» мүмкіндігі;
* өзін-өзі талдау және өз іс-әрекетін талдау үшін психологиялық дайындық;
* қызметтің нәтижелері үшін жауапкершіліктің болуы;
* кәсібилікке ұмтылу;
* ішкі әлемнің белгілі бір дамуы (сезімталдық, ұқыптылық, адалдық, т.б.);
* сырттан алынған ауызша ақпараттың мағынасын білу, түсіну.

Үздіксіз кәсіби даму бүгін сапалы білім берудің шарты болып табылатыны сөзсіз. Мұғалім кәсібилігінің құрамдас бөлігі өз пәнін терең және жаңашыл білім беру технологияларды меңгеру, рефлексивті қызметке деген қабілеттілігі табылатын болса, онда мұғалімнің кәсіби өсуі де осы үш бағытта болу керек. Бұл үдерістің үздіксіздігі өз орында мұғалімнің кәсіби құзыреттілігінің жетілдіруі арқылы қамтылады. Мамандыққа жылжудағы осының табыстылығы көбіне педагогикалық ұжымдағы ахуалға, педагогикалық қауымдастық мүшелерінің педагогикалық тәжірибеге үйлесімді енгізуде жаңа білім беру пәлсапасын және инновациялық технологияларды меңгеруде бір біріне қолдау көрсетуге дайындығының деңгейіне тәуелді.

Мұғалімнің педагогикалық шеберлігінің өзгеруі сыныптағы оқушылармен өзара қарым-қатынастың оқыту мен оқудың тұлғалық бағытталғанына.

Рефлексияны әр түрлі жүзеге асыруға болады, сабақтың соңында әр тақырыптың соңында, сабақ этаптарының арасында, тарау соңында. Ол ақырындап оқушының ішкі рефлексиясына ұласуы керек. Рефлексияның төмендегідей түрлері бар:

* оқу материалының мазмұнының рефлексиясы,
* көңіл-күй және эмоционалдық жағдайдың рефлексиясы,
* іс-әрекет рефлексиясы

Рефлексияның бұл түрлерін жеке, топтық, жұптық түрде өткізуге болады. Оқушыларды рефлексия жасауға үйретуде мәселенің психологиялық жағына мән беру тиімді. Мұғалімнің басты міндеті – оқушының өткізген күні немесе істеген жұмысы жайлы айтқысы, ойымен бөліскісі келетіндей психологиялық ахуал жасау. Әсіресе баланың өзі жасаған әрекеттеріне байланысты басынан өткен сезімдерін қайта оралта алуы, ол жайлы қағазға түсіруі немесе басқаша суреттеуі ерекше жағдайды талап етеді.

Сонымен рефлексия – көп қырлы, кіріккен әрекет. Бұл әрекет психологиялық тұрғыда адамның психикалық қызметінің өзгеруіне ықпал етсе, педагогикада мұғалімнің кәсіби әрекетін жоғары шығармашылық деңгейде жүргізуіне негіз болады.

**Әдебиеттер:**

1. Дьюи Д. Психология и педагогика мышления. – М.: Совершенство, 1997. – 208 с.
2. Ардабаева Б.К., Утегенова Б.М. Рефлексия – мұғалімнің оқыту және оқу тәжірибесін жетілдіру құралы: әдістемелік ұсынымдар.– Астана: «Назарбаев Зияткерлік мектептері» ДББҰ Педагогикалық шеберлік орталық, 2016. – 36 б.
3. Бизяева А.А. Психология думающего учителя: педагогическая рефлексия – Псков: ПГПИ им.С.М.Кирова, 2014. -213 с.